แบงก์เด้งรับแผนลงทุนน้ำ ตั้งทีมดูลูกค้า
ธนาคารหนุนลูกค้าลงทุนเมกะโปรเจกต์น้ำ “กรุงไทย” ตั้งทัพดูแลลูกค้า
11 ก.ค. 2555

ธนาคารหนุนลูกค้าลงทุนเมกะโปรเจกต์น้ำ “กรุงไทย” ตั้งทัพดูแลลูกค้า
แหล่งข่าวจากธนาคารกรุงไทย เปิดเผยว่า ธนาคารอยู่ระหว่างติดตามโครงการก่อสร้างระบบบริหารจัดการทรัพยากรน้ำอย่างยั่งยืน และระบบแก้ไขปัญหาอุทกภัยวงเงิน 3.4 แสนล้านบาท โดยได้ตั้งทีมงานเพื่อดูแลลูกค้าที่ต้องการเข้าร่วมประมูลโครงการนี้ เนื่องจากเป็นโครงการขนาดใหญ่ของรัฐบาล เชื่อว่าธนาคารจะมีความได้เปรียบในการเข้าดูแลลูกค้าจากความเป็นธนาคารของรัฐ
แหล่งข่าวเปิดเผยว่า ลูกค้าขนาดใหญ่อย่างบริษัท ช.การช่าง ใช้บริการกับธนาคารอยู่แล้ว รวมทั้งบริษัทก่อสร้างขนาดใหญ่แห่งอื่น ฉะนั้นเมื่อบริษัทเหล่านี้ต้องการเข้าร่วมโครงการยื่นซองประมูล ธนาคารก็ต้องเข้าไปสนับสนุนเรื่องการวางหนังสือค้ำประกัน หากลูกค้าชนะการประมูลก็จะใช้วงเงินก่อสร้างจากธนาคาร
ด้านนายอาทิตย์ นันทวิทยา รองผู้จัดการใหญ่ ธนาคารไทยพาณิชย์ กล่าวว่า โครงการนี้จะทำให้เกิดการจ้างงานเพิ่มขึ้น ช่วยธุรกิจของเอสเอ็มอี เพราะเป็นโครงการขนาดใหญ่ต้องมีการว่าจ้างบริษัทต่อเนื่องอีกหลายทอด
อย่างไรก็ดี ปัจจุบันบริษัทก่อสร้างขนาดใหญ่ได้ใช้สินเชื่อกับธนาคารอยู่แล้ว ซึ่งส่วนใหญ่จะกระจายการใช้สินเชื่อกับธนาคารขนาดใหญ่ด้วยกันแทบทั้งหมด ซึ่งถ้าโครงการเกิดได้จริงก็เป็นประโยชน์